**Beslutningsnotat vedrørende bestyrelsesmøde i Grundejerforeningen Dyrekærgård, afholdt torsdag den 30. september 2021 kl. 17.00 hos Jørgen.**

Deltagere: Peter Ladischensky (PL), Jørgen Langkjær (JLa) og Flemming Denker (FD).

Flemming Joensen (FJ) deltog via Zoom.

Fraværende: Johannes Luef (JLu).

Dagsorden:

1. **Godkendelse af referat fra sidste møde den 26. juni 2021.**

Referatet blev godkendt.

1. **Vejprojekt, status og status på betalinger til EKJ**.

Til mødet forelå en af JLu udarbejdet oversigten over betalinger til EKJ.

I forbindelse med udbud af renoveringsarbejdet for nylig stillede entreprenørerne spørgsmål til underlaget, idet det ud fra deres opfattelse stillede sig usikkert, om der kunne ske en fræsning: (*asfaltbelægningers opbygning, ift. den aftalte udbudte løsning, og om udførelsen fortsat kan/skal indeholde dybdefræsning*.)

På denne baggrund har EKJ udarbejdet et notat, der totalt ændrer billedet af de eksisterende veje i det oprindelige notat (*Det anbefales at foretage en udskiftning af slidlag* ***da vejkassen ellers vurderes til at være i ok stand***. *I samme ombæring fritlægges asfalten helt ud til kanten heraf og asfalten tilpasses vejbrønde og dæksler på strækningen*).

Nu anbefales det således, at der skal ske en helt ny opbygning af vej – subsidiært: (*Totaludskiftning – Hvor vejkassen er veldrænet. Hele nuværende vejkasse registreres, og slidlag + asfaltmakadam fjernes. Der udlægges GAB som bunden bærelag. Der udlægges ny slidlag. Der skal foretages miljøscreening, og det skal påregnes deponeringsafgifter for forurenet jord, mv. Denne løsning kan såfremt vejkassen er veldrænet, være en ligeså god teknisk løsning som A. Er den næstdyreste løsning – formentlig 300 – 500 kr. pr. m2 vej.*

*Det er på nuværende grundlag ikke fundet sandsynligt at vejkassen er veldrænet, og derfor bør yderligere undersøgelser iværksættes, af hensyn til opnåelse af længst mulig levetid. Såfremt der foretages supplerende undersøgelser, og at disse ikke bakker op om de nødvendige lagtykkelser for Bundsikring og stabilgrus, kan udbuddet afblæses, og endelig løsning tages op til fornyet overvejelse.)*

* På denne baggrund aftaltes det, at der snarest skal afholdes et møde med Thomas, hvor han skal forklare, hvorledes der kan ske en så forskellig vurdering af den bestående vejkasse mv. med henblik på dekort af rådgiverhonoraret. Vi har jo netop antaget en rådgivende ingeniør for at få et klart billede af, hvad det er, vi skal have.
* Han skal samtidig have besked om, at det nuv. udbud skal aflyses/ udsættes.
* I notatet lægges der op til yderligere undersøgelser, der snarest skal iværksættes.
* På den nye baggrund skal de forskellige løsninger nøje gennemgås således at vi til generalforsamlingen kan fremlægge et nyt forslag, der formentlig vil indeholde væsentlig øgede udgifter til en renovering af primærvejene (en mulig ekstrabetaling på omkring 5.000 kr. pr. medlem).
* Godkendes dette af generalforsamlingen skal der indhentes tilbud, og det tilbuddet skal forelægges på en ekstraordinær generalforsamling med henblik på arbejdets udførelse i foråret 2022.

Naturligvis skal generalforsamlingen også orienteres om ”skærveforslaget” som ikke kunne anbefales på bestyrelsesmødet – tværtimod blev det frarådet meget kraftigt.

I møderne med EKJ deltager JLa og FD.

1. **Økonomioverblik indeværende år (UDGÅR)**
2. **Generalforsamling, udsendelser, dagsorden, bilag og afholdelse.**

Indkaldelse til generalforsamlingen udsendes i aften (30.09) – supplerende bilag fremsendes senere.

Lokale på Sct. Helene Centret er på plads ligesom det er aftalt, hvem der indkøber vin til lodtrækning og vingave til dirigent. (Vi skal huske at have stemmesedler med.)

Anders Højris har indvilget i at være dirigent.

FJ skal være referent på generalforsamlingen.

1. Budget 2022

Der forelå et oplæg fra JLu, der i det væsentligste blev godkendt.

1. Andre emner, f.eks. bevoksning og beskæring.

JLa skal på lørdag mødes med gartneren om stien ved mosen. Der skal ske en beskæring, således at der bliver fri passage på stien. Der foreligger et tilbud på 25.000 kr. Muligt skal lidt mere med.

Opfølgningen fra junimødet tages op på et senere møde under en besigtigelse.

01.10.2021

FD